

ОБЯСНИТЕЛЕН МЕМОРАНДУМ

В съответствие с член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност[[1]](#footnote-1) („Директивата за ДДС“) Съветът, действащ с единодушие по предложение на Комисията, може да упълномощи всяка държава членка да прилага специални мерки за дерогация от разпоредбите на посочената директива, за да се опрости процедурата за събиране на ДДС или да се предотвратят определени форми на избягване на данъци или отклонение от данъчно облагане.

С писмо, заведено в Комисията на 26 април 2017 г., Румъния поиска разрешение да продължи да прилага мярката за дерогация от член 287 от Директивата за ДДС, разрешаваща ѝ да освобождава от ДДС данъчно задължените лица, чийто годишен оборот не надвишава определен праг. Същевременно Румъния поиска разрешение да увеличи прага за освобождаване — от равностойността в национална валута на 65 000 EUR до равностойността в национална валута на 88 500 EUR.

В съответствие с член 395, параграф 2 от Директивата за ДДС Комисията информира с писмо от 9 юни 2017 г. останалите държави членки за подаденото от Румъния искане. С писмо от 12 юни 2017 г. Комисията уведоми Румъния, че разполага с цялата необходима информация, за да разгледа искането.

1. КОНТЕКСТ НА ПРЕДЛОЖЕНИЕТО

• Основания и цели на предложението

В дял XII, глава 1 от Директивата за ДДС се предвижда възможността държавите членки да прилагат специални режими за малките предприятия, включително възможността да освобождават от облагане данъчно задължените лица, чийто годишен оборот е под определено равнище. Това освобождаване означава, че данъчно задълженото лице не е длъжно да начислява ДДС върху своите доставки и следователно не може да приспада ДДС за получените доставки, вложени в производството.

Въз основа на член 287, точка 18 от Директивата за ДДС Румъния може да освобождава от ДДС данъчно задължените лица, чийто годишен оборот е не по-висок от равностойността в национална валута на 35 000 EUR по обменния курс в деня на присъединяването на страната към ЕС. С Решение за изпълнение 2012/181/ЕС на Съвета[[2]](#footnote-2) на Румъния се разрешава да прилага по-висок праг и така да освобождава от ДДС данъчно задължените лица, чийто годишен оборот не надвишава 65 000 EUR. Срокът на посочената мярка, удължен с Решение за изпълнение 2014//931/ЕС на Съвета[[3]](#footnote-3), изтича на 31 декември 2017 г. Румъния поиска разрешение за удължаване на срока на мярката за допълнителен ограничен период, като същевременно поиска увеличаване на прага за освобождаване на 88 500 EUR.

Очаква се увеличаването на прага да намали свързаните с ДДС задължения за редица малки предприятия с ограничена икономическа дейност, както и да насърчи активността на въпросните малки предприятия, тъй като те ще бъдат освободени от редица данъчни задължения, като например подаване на справки — декларации за ДДС или водене на регистри за ДДС. Увеличаването на прага също така се очаква да намали тежестта върху данъчната администрация като се премахне необходимостта тя да следи събирането на малки по обем приходи от по-голям брой малки предприятия.

Според Румъния увеличаването на прага няма да окаже значително въздействие върху държавните приходи. Направени са изчисления, че увеличаването на прага би довело до намаляване на приходите в държавния бюджет с около 0,60 % от общия размер на приходите от ДДС.

Данъчно задължените лица, чийто оборот не надвишава прага, ще продължат да имат възможност да се регистрират за целите на ДДС.

• Съгласуваност с действащите разпоредби в тази област на политиката

Подобни дерогации вече са предоставени на други държави членки. На Белгия[[4]](#footnote-4) бе определен праг от 25 000 EUR, на Люксембург[[5]](#footnote-5) — 30 000 EUR, на Полша[[6]](#footnote-6) и Естония[[7]](#footnote-7) — праг от 40 000 EUR, на Литва[[8]](#footnote-8) — праг от 45 000 EUR, на Латвия[[9]](#footnote-9) и Словения[[10]](#footnote-10) — праг от 50 000 EUR и на Италия[[11]](#footnote-11) — праг от 65 000 EUR.

Дерогациите от Директивата за ДДС следва винаги да бъдат ограничени във времето, за да може да бъде оценено тяхното въздействие. Освен това разпоредбите на членове 281 — 294 от Директивата за ДДС, отнасящи се до специалния режим за малките предприятия, са в процес на преразглеждане. Както бе обявено в Плана за действие относно ДДС[[12]](#footnote-12) и в работната програма на Комисията за 2017 г.[[13]](#footnote-13), предложението на Комисията под формата на всеобхватен пакет за опростяване следва да бъде представено до края на 2017 г.

Поради това се предлага да се разреши на Румъния да увеличи прага до равностойността в национална валута на 88 500 EUR от 1 януари 2018 г. до 31 декември 2020 г. или до датата на влизане в сила на директива за изменение на разпоредбите на Директивата за ДДС, отнасящи се до специалния режим за малките предприятия.

• Съответствие с другите политики на Съюза

Макар прагът да е доста висок в сравнение с нивата, предоставени на другите държави членки, мярката е в съответствие с целите на Съюза по отношение на малките предприятия, както са изложени в Съобщението на Комисията „Мисли първо за малките!“ — „Small Business Act“ за Европа“[[14]](#footnote-14), в което държавите членки се призовават да вземат предвид характерните особености на малките и средните предприятия, когато създават законодателство, и съответно да опростят съществуващата регулаторна среда.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

• Правно основание

Член 395 от Директивата за ДДС.

• Субсидиарност (при неизключителна компетентност)

Като се има предвид разпоредбата от Директивата за ДДС, на която се основава предложението, принципът на субсидиарност не се прилага.

• Пропорционалност

Решението се отнася до даването на разрешение на държава членка по нейно искане и не представлява задължение.

Предвид ограничения обхват на дерогацията специалната мярка е пропорционална на поставената цел, а именно опростяване за допълнителен брой малки данъчно задължени лица и за данъчната администрация.

• Избор на инструмент

Предлаган инструмент: решение за изпълнение на Съвета.

По силата на член 395 от Директива 2006/112/EО на Съвета дерогация от общите правила за ДДС е възможна единствено след разрешение от Съвета, действащ с единодушие по предложение на Комисията. Решение за изпълнение на Съвета е най-подходящият инструмент, тъй като негов адресат може да бъде отделна държава членка.

3. РЕЗУЛТАТИ ОТ ПОСЛЕДВАЩИ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

• Консултации със заинтересованите страни

Настоящото предложение се основава на искане, отправено от Румъния, и засяга само тази държава членка.

• Събиране и използване на експертни становища

Не бяха необходими външни експертни становища.

• Оценка на въздействието

Предложението за решение за изпълнение на Съвета увеличава прага на годишния оборот, под който данъчно задължените лица могат да бъдат освободени от ДДС. Следователно то разширява обхвата на мярката за опростяване, която премахва голяма част от свързаните с ДДС задължения за предприятията с годишен оборот, не по-висок от равностойността в национална валута на 88 500 EUR.

Лицата, чийто облагаем оборот не надвишава този праг, няма да са длъжни да се регистрират за целите на ДДС и няма да трябва да водят регистри за ДДС или да подават справка — декларация за ДДС. Така в резултат на мярката административната тежест върху тях ще намалее. Ще намалее и работното натоварване за данъчната администрация, на която няма да се налага да следи събирането на малки по обем приходи от допълнителен брой малки предприятия.

Бюджетното въздействие на увеличаването на прага от гледна точка на приходите от ДДС за Румъния се изчислява на около 0,60 % от общия размер на приходите от ДДС.

4. ОТРАЖЕНИЕ ВЪРХУ БЮДЖЕТА

Предложението няма отражение върху бюджета на ЕС, тъй като Румъния ще извърши изчисление на компенсацията в съответствие с член 6 от Регламент (ЕИО, ЕВРАТОМ) № 1553/89 на Съвета.

2017/0192 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за предоставяне на разрешение на Румъния да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност[[15]](#footnote-15), и по-специално член 395, параграф 1 от нея,

като взе предвид предложението на Европейската комисия,

като има предвид, че:

(1) По силата на член 287, точка 18 от Директива 2006/112/ЕО Румъния може да освободи от данък върху добавената стойност (ДДС) данъчно задължените лица, чийто годишен оборот е не по-висок от равностойността в национална валута на 35 000 EUR по обменния курс в деня на присъединяването на страната към ЕС.

(2) С Решение за изпълнение 2012/181/ЕС на Съвета[[16]](#footnote-16) на Румъния се разрешава да прилага по-висок праг и да освобождава от ДДС данъчно задължените лица, чийто годишен оборот не надвишава 65 000 EUR. Срокът на посочената мярка, удължен с Решение за изпълнение 2014//931/ЕС на Съвета[[17]](#footnote-17), изтича на 31 декември 2017 г.

(3) С писмо, заведено в Комисията на 26 април 2017 г., Румъния поиска разрешение да продължи да прилага дерогацията от член 287, точка 18 от Директива 2006/112/ЕО и същевременно да увеличи прага за освобождаване до равностойността в национална валута на 88 500 EUR.

(4) По-високият праг при специалния режим за малките предприятия е мярка за опростяване, тъй като може значително да намали свързаните с ДДС задължения на малките предприятия.

(5) В съответствие с член 395, параграф 2 от Директива 2006/112/ЕО, с писмо от 9 юни 2017 г. Комисията информира другите държави членки за отправеното от Румъния искане. С писмо от 12 юни 2017 г. Комисията уведоми Румъния, че разполага с цялата необходима информация, за да разгледа искането.

(6) Румъния очаква мярката да намали свързаните с ДДС задължения за редица малки предприятия. Мярката също така би следвало да намали тежестта върху данъчната администрация чрез премахване на необходимостта тя да следи събирането на малки по обем приходи от по-голям брой малки предприятия.

(7) Като се има предвид, че тази мярка за дерогация трябва да доведе до намаляване на свързаните с ДДС задължения за малките предприятия, на Румъния следва да се разреши да прилага мярката за ограничен период. Данъчно задължените лица следва да продължат да имат възможност да изберат да прилагат общия режим на ДДС.

(8) Тъй като членове 281 — 294 от Директива 2006/112/ЕО относно специалния режим за малките предприятия са предмет на преразглеждане, е възможно директивата за изменение на тези разпоредби на Директива 2006/112/ЕО да влезе в сила преди изтичането на срока на валидност на дерогацията.

(9) Съгласно предоставената от Румъния информация увеличеният праг ще има незначително въздействие върху общия размер на данъчните приходи, събирани на етапа на крайното потребление.

(10) Дерогацията няма отражение върху собствените ресурси на Съюза, набирани от ДДС, тъй като Румъния ще извърши изчисление на компенсация по член 6 от Регламент (ЕИО, Евратом) № 1553/89 на Съвета[[18]](#footnote-18),

ПРИЕ НАСТОЯЩОТО РЕШЕНИЕ:

Член 1

Чрез дерогация от член 287, точка 18 от Директива 2006/112/ЕО на Румъния се разрешава да освободи от ДДС данъчно задължените лица, чийто годишен оборот е не по-висок от равностойността в национална валута на 88 500 EUR по обменния курс в деня на присъединяването на страната към ЕС.

Член 2

Настоящото решение се прилага от 1 януари 2018 г. до настъпването на по-ранната от следните две дати: 31 декември 2020 г. или датата на влизане в сила на директива за изменение на разпоредбите на членове 281 — 294 от Директива 2006/112/ЕО.

Член 3

Адресат на настоящото решение е Румъния.

Съставено в Брюксел на година.

За Съвета

Председател

1. ОВ L 347, 11.12.2006 г., стр. 1. [↑](#footnote-ref-1)
2. ОВ L 92, 30.3.2012 г., стр. 26. [↑](#footnote-ref-2)
3. ОВ L 365, 19.12.2014 г., стр. 145. [↑](#footnote-ref-3)
4. Решение за изпълнение (ЕС) 2015/2348 на Съвета от 10 декември 2015 г. за изменение на Решение за изпълнение 2013/53/ЕС за предоставяне на разрешение на Кралство Белгия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 330, 16.12.2015 г., стр. 51). [↑](#footnote-ref-4)
5. Решение за изпълнение (ЕС) 2017/319 на Съвета от 21 февруари 2017 г. за изменение на Решение за изпълнение 2013/677/ЕС за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 47, 24.2.2017 г., стр. 7—8). [↑](#footnote-ref-5)
6. Решение за изпълнение 2016/2090/ЕС на Съвета от 21 ноември 2016 г. за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 324, 30.11.2016 г., стр. 7). [↑](#footnote-ref-6)
7. Решение за изпълнение (ЕС) 2017/563 на Съвета от 21 март 2017 г. за даване на разрешение на Република Естония да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 80, 25.3.2017 г., стр. 33). [↑](#footnote-ref-7)
8. Решение за изпълнение 2014/795/ЕС на Съвета от 7 ноември 2014 г. за удължаване на срока на действие на Решение за изпълнение 2011/335/ЕС за даване на разрешение на Република Литва да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 330, 15.11.2014 г., стр. 44). [↑](#footnote-ref-8)
9. Решение за изпълнение 2014/796/ЕС на Съвета от 7 ноември 2014 г. за даване на разрешение на Република Латвия да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 330, 15.11.2014 г., стр. 46). [↑](#footnote-ref-9)
10. Решение за изпълнение (ЕС) 2015/2089/EС на Съвета от 10 ноември 2015 г. за изменение на Решение за изпълнение 2013/54/ЕС за предоставяне на разрешение на Република Словения да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 302, 19.11.2015 г., стр. 107). [↑](#footnote-ref-10)
11. Решение за изпълнение (ЕС) 2016/1988/ЕС на Съвета от 8 ноември 2016 г. за изменение на Решение за изпълнение 2013/678/ЕС за даване на разрешение на Италианската република да продължи да прилага специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 306, 15.11.2016 г., стр. 11). [↑](#footnote-ref-11)
12. Съобщение на Комисията до Европейския парламент, Съвета и Европейския икономически и социален комитет относно план за действие във връзка с ДДС: Към единно пространство на ЕС по отношение на ДДС — Време за избор, Брюксел, 7.4.2016 г., COM(2016)148 final. [↑](#footnote-ref-12)
13. Работна програма на Комисията за 2017 г. — Европа на резултатите: закрила, предоставяне на повече права и защита на гражданите, Страсбург, 25.10.2016 г., COM(2016)710 final. [↑](#footnote-ref-13)
14. COM(2008) 394 от 25 юни 2008 г. [↑](#footnote-ref-14)
15. ОВ L 347, 11.12.2006 г., стр. 1. [↑](#footnote-ref-15)
16. Решение за изпълнение 2012/181/ЕС на Съвета от 26 март 2012 г. за предоставяне на разрешение на Румъния да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 92, 30.3.2012 г., стр. 26). [↑](#footnote-ref-16)
17. Решение за изпълнение 2014/931/ЕС на Съвета от 16 декември 2014 г. за удължаване на срока на прилагане на Решение за изпълнение 2012/181/ЕС за предоставяне на разрешение на Румъния да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 365, 19.12.2014 г., стр. 145). [↑](#footnote-ref-17)
18. Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (ОВ L 155, 7.6.1989 г., стр. 9). [↑](#footnote-ref-18)